Um 528 þúsund bílar um Vaðlaheiðargöng fyrsta rekstrarárið - formleg opnun ganganna fyrir einu ári Ekið í Vaðlaheiðargöng Eyjafjarðarmegin . Í dag , 12. janúar , er eitt ár liðið síðan Vaðlaheiðargöng voru formlega opnuð fyrir umferð . Óhætt er að segja að opnunardagurinn sé afar eftirminnilegur , gríðarlegur fjöldi fólks tók þátt í opnun ganganna með ýmsum hætti - bæði í göngunum sjálfum og kaffisamsæti á Svalbarðseyri . Vaðlaheiðargöng höfðu verið opnuð fyrir umferð síðdegis 21. desember og var gjaldfrítt í göngin til kl. 24 : 00 1. janúar 2019 . Nú liggja fyrir ýmsar tölur um umferð í Vaðlaheiðargöngum þetta fyrsta ár gjaldtöku , frá miðnætti á nýársdag til miðnættis á gamlársdag . Fjöldi bíla í gegnum Vaðlaheiðargöng Ef fyrst er skoðaður fjöldi bíla sem var ekið í gegnum Vaðlaheiðargöng á fyrsta rekstrarárinu kemur í ljós að heildarfjöldinn er 528.143 bílar . Á sama tíma fóru 173.980 bílar um Víkurskarð . Heildarfjöldi bíla um Vaðlaheiðargöng og Víkurskarð árið 2019 var því 702.123 bílar í samanburði við 664.463 bíla um Víkurskarð árið 2018 . Með öðrum orðum ; samanlögð umferð um Vaðlaheiðargöng og Víkurskarð er sem nemur 37.660 bílum meiri árið 2019 en 2018 , heildaraukning umferðar milli ára er 5,7% . Árið 2018 var sólarhringsumferðin um Víkurskarð að meðaltali 1820 bílar en árið 2019 , eftir að göngin opnuðu , er sólarhringsumferðin um Vaðlaheiðargöng og Víkurskarð 1924 . Aukning umferðar milli ára nemur því 104 bílum á sólarhring . Þar af er meðaltals umferðin um göngin á sólarhring 1447 bílar . Hvenær er umferðin mest og hvenær er hún minnst ? Eins og vænta mátti er umferðin langmest yfir sumarmánuðina , þegar bæði Íslendingar og erlendir gestir eru á faraldsfæti á þjóðvegum landsins . Júlí er á toppnum , þá fór 78.481 bíll í gegnum Vaðlaheiðargöng , í ágúst voru þeir 68.932 og í júní 64.669 bílar . Umferðin er hins vegar minnst í svartasta skammdeginu , í janúar var hún 25.196 bílar , í desember 25.956 og í febrúar 26.104 . Almennt eru mun færri Íslendingar á ferðinni vetrarmánuðina en yfir sumarið og auk þess dregst verulega saman umferð erlendra ferðamanna vetrarmánuðina frá nóvember til mars , enda sýna allar kannanir Ferðamálastofu að yfir vetrarmánuðina dvelja ferðamenn færri daga á landinu en yfir sumarmánuðina og yfirgnæfandi meirihluti þeirra fer ekki út fyrir suðvesturhorn landsins . Hlutfall umferðar um Vaðlaheiðargöng / Víkurskarð Ef skoðaðar eru hlutfallstölur um akstur annars vegar um Vaðlaheiðargöng og hins vegar Víkurskarð kemur í ljós að þegar horft er á allt árið fóru 75,2% umferðar á árinu milli Fnjóskadals og Eyjafjarðar um Vaðlaheiðargöng en 24,8% um Víkurskarð . Hæst var hlutfall umferðar um Vaðlaheiðargöng rösk 92% í nýliðnum desember og vetrarmánuðina janúar til apríl og síðan aftur í nóvember var umferð um göngin ætíð milli 80 og 90% af heildarumferði milli Eyjafjarðar og Fnjóskadals . Ef skoðaðir eru mánuðurnir frá maí til október kemur í ljós að meðaltalshlutfall umferðar um Vaðlaheiðargöng var um 72% og 28% um Víkurskarð . Sumarmánuðina júlí til september var hlutfall umferðar um göngin að jafnaði um 67% . Hvernig er skipting bíla eftir stærð ? Ekki kemur á óvart að yfirgnæfandi fjöldi bíla sem er ekið um Vaðlaheiðargöng er undir 3,5 tonnum – með öðrum orðum fólksbíla – eða 95% . Flutningabílar – yfir 7,5 tonnum – eru 3% umferðar um göngin og millistórir bílar – 3,5 - 7,5 tonn – 2% . Almennt virða ökumenn hámarkshraða í göngunum Það verður að segja ökumönnum til hróss að almennt virða þeir 70 km hámarkshraða í göngunum . Samkvæmt mælingum frá radarskiltum reynist meðalhraði umferðar um göngin vera 69 km/klst og það sést líka að þeir sem keyra inn í göngin Fnjóskadalsmegin eru á meiri hraða þegar ekið er inn í göngin en ökumenn sem keyra inn í göngin Eyjafjarðarmegin . Ekki er teljandi munur á umferðarhraða eftir vikudögum en þó má sjá af gögnum að hann er eilítið hærri á miðvikudögum en aðra daga , hvernig svo sem á því stendur .